Szlovákia a párbeszédet részesíti előnyben a szankciókkal szemben | Bumm.sk
2018. október 18. csütörtök - 19:09
Szlovákia a párbeszédet részesíti előnyben a korlátozásokkal szemben - jelentette ki a kormányfő a 7. cikkely Magyarország és Lengyelország elleni aktiválásával összefüggésben.
Szlovákia a párbeszédet részesíti előnyben a korlátozásokkal szemben - jelentette ki csütörtökön Peter Pellegrini kormányfő a Lisszaboni Szerződés 7. cikkelyének Magyarország és Lengyelország elleni aktiválásával összefüggésben. A kormányfő nem lát problémát abban, ha a szlovák parlament elfogad egy erről szóló határozatot, amely leszögezné, hogy a parlament a párbeszédet támogatja a szankciókkal szemben.
Az Európai Unió azon lépések miatt sújtaná szankciókkal Magyarországot és Lengyelországot, melyek Brüsszel szerint veszélyeztetik az uniós értékeket. „Mi a kormány nevében világossá tettük, hogy a párbeszédet részesítjük előnyben. Úgy tűnik, Lengyelország esetében az utóbbi hónapokban sikerült engedményeket tenni mindkét oldalon. Szilárdan hiszem, hogy Magyarország esetében is erre az útra kell lépni, és nem kell rögtön a legszélsőségesebb megoldás alkalmazásával fenyegetőzni, amely biztosan nem járulna hozzá az uniós egység megőrzéséhez” – mondta Pellegrini.
A határozatról Andrej Danko, a parlament elnöke tett említést, miután találkozott Szijjártó Péter magyar külügyminiszterrel.„A szlovák parlament nem a kormány kiszolgálója, hanem a Szlovák Köztársaság legfelsőbb törvényhozó szerve. Szeretném, ha ezt nem felejtenénk el. Ezért törekedni fogok arra, hogy a képviselők segítségével elfogadjunk egy határozatot, amellyel segítenénk a szomszédainkat. A testvéreinket és a barátainkat, a lengyeleket és a magyarokat senki sem fogja bántani” – jelentette ki Danko. Hozzátette: nem ért egyet az uniós eljárással, úgy véli, Brüsszel ezzel a lépéssel durván megsértette két szuverén tagállam, Magyarország és Lengyelország jogait.
A 7. cikkely, melyet az EU még egyetlen tagországával szemben sem alkalmazott, több fázisból áll. Az eljárás kezdeményezését követően az EU-tagállamok legalább négyötödének (80 százalékának) egyet kell értenie azzal. A média a 7. cikkely aktiválását a tagállamok ellen bevethető szankciók „atomfegyverének” nevezi, amely akár azt is eredményezheti, hogy a szankcionált tagállam elveszíti a szavazati jogát az EU Tanácsában.